PTTGCไม่หวือหวาฝรั่งแนะขาย
PTTGC เทรดวันแรกราคาวิ่งไม่ไหว โบรกเกอร์ต่างชาติแนะ “ขาย”
22 ต.ค. 2554

PTTGC เทรดวันแรกราคาวิ่งไม่ไหว โบรกเกอร์ต่างชาติแนะ “ขาย” 
เหตุราคาน้ำมันดิ่งฉุดกำไรลดลง ผู้บริหารยันเป้าหมายรายได้ 4 แสนล้านปีนี้
หุ้นบริษัท พีทีที โกลบอล เคมิคอล (PTTGC) ซื้อขายในตลาดหลักทรัพย์แห่งประเทศไทยวันที่ 21 ต.ค.เป็นวันแรกราคาแกว่งตัวอยู่ในกรอบแคบ ไม่โดดเด่นเหมือนที่คาดไว้ โดยราคาเปิดตลาดที่ 56 บาท จากนั้นลดลงต่ำสุดที่ 53.25 บาท ก่อนรีบาวด์ขึ้นมาปิดที่ 54 บาท ด้วยมูลค่าการซื้อขาย 2,249 ล้านบาท 
ทั้งนี้ ถึงแม้โบรกเกอร์ในประเทศจะให้ราคาเป้าหมายสูงมากระหว่าง 78-105 บาท แต่โบรกเกอร์ต่างชาติกลับมองต่างให้ราคาเหมาะสมเพียง 45-63 บาท
นายวีรศักดิ์ โฆสิตไพศาล ประธานเจ้าหน้าที่บริหาร PTTGC เปิดเผยว่า บริษัทยังคงเป้ารายได้รวมปีนี้ที่ 4 แสนล้านบาท จากปีก่อนที่ทำได้ 3.7 แสนล้านบาท แม้จะเกิดวิกฤตน้ำท่วมแต่ก็เชื่อว่าเป็นผลกระทบระยะสั้น ส่วนการชะลอตัวของเศรษฐกิจโลกกระทบส่งออกไม่มาก เพราะตลาดส่งออกอยู่ในอาเซียนเป็นหลัก
“1-2 เดือนที่ผ่านมา แม้น้ำจะท่วมหนัก แต่เรายังเดินเครื่องโรงกลั่นตามปกติ ตอนนี้ต้องเร่งสต๊อกเม็ดพลาสติกเพิ่มขึ้นอีก 10% รองรับลูกค้าเร่งกำลังผลิตหลังน้ำลด” นายวีรศักดิ์ กล่าว
สำหรับแผนการลงทุนรองรับการเปิดเสรีอาเซียนในปี 2558 บริษัทสนใจที่จะลงทุนในอินโดนีเซีย เพราะเป็นประเทศที่นำเข้าปิโตรเคมีสูง 
บริษัทหลักทรัพย์ (บล.) ซี แอล เอส เอ แนะนำขาย PTTGC โดยให้ราคาเหมาะสมปีนี้ที่ 45 บาทต่อหุ้น เพราะมองว่าราคาผลิตภัณฑ์ผันผวน กำไรขึ้นอยู่กับส่วนต่างปิโตรเคมี ไม่มีการขยายกำลังการผลิต ส่งผลให้ธุรกิจมีความเสี่ยงในช่วงเศรษฐกิจชะลอตัว ขณะที่ประโยชน์จากการควบรวมกิจการมีเพียงเล็กน้อย แม้ว่าราคาหุ้นจะค่อนข้างถูก แต่อาจมีถูกกว่าก็ได้
ด้าน บล.เครดิต สวิส ระบุว่า ให้น้ำหนักลงทุน PTTGC ปกติ โดยให้ราคาเป้าหมาย 63 บาทต่อหุ้น เนื่องจากกำไรถูกขับเคลื่อนจากราคาน้ำมันค่อนข้างมาก ดังนั้นจึงเผชิญแรงกดดัน เพราะคาดว่าราคาน้ำมันดิบเบรนท์จะปรับตัวลงใน 6 เดือนข้างหน้า ทำให้ตลาดอาจลดคำแนะนำลงทุนในระยะสั้น